Вышэй кальцавой дарогі першага яруса фартыфікацыі быў узведзены другі, земляны насып вышынёй 7,3 м. Ён цалкам паўтарае форму першага ўзроўню. Падэшва знаходзілася на адной адзнацы з дзяцінцам, з якога на валы вялі сходы ў зоне паўночнага бастыёна і пандусы на астатнія бастыёны, па якіх падымалася зброя. На верхняй пляцоўцы курцінаў і бастыёнаў замацоўваліся засыпаныя каменнем кашы – так званы бруствер. Паміж імі – байніцы для гармат з вялікай дальнабойнасцю. Зброя на валы падымалася яшчэ і праз патаемную мураваную вертыкальную шахту, што спалучалася з верхнім падземным ходам.